Koehneria madagascariensis

Ny ***Koehneria madagascariensis*** dia karazan-javamaniry mamony ao amin' ny fianakaviana *[[Lythraceae]]*. Io no hany karazana ao amin' ny vondron-karazana ***Koehneria***. Teratany eto Madagasikara izy io. "*Koehneria madagascariensis* (Baker) S.A. Graham, Tobe & Baas." no anarana feno iantsoana azy. Natao ho fanomezam-boninahitra an' i Bernhard Adalbert Emil Koehne (1848–1918), bôtanista sy dendrôlôjista alemàna teraka tany akaikin' i Striegau, tanàna fantatra ankehitriny amin' ny anarana hoe Strzegom (any Pôlônina) ny anarana hoe *Koehneria*. Midika hoe "avy eto Madagasikara" ny mpamaritra karazana amin' ny teny latinna hoe *madagascariensis*, ary samy nofaritana sy navoaka voalohany tao amin' ny *Ann. Missouri Bot. Gard*. Boky faha-73, pejy 805-806 (1986 navoaka 1987). Atao hoe **hazobotsy**, **pisopiso** na **pisopisonala** izy io amin' ny teny malagasy. Anarana siantifika nahafantarana azy teo aloha ny hor *Pemphis madagascariensis* (Baker) Koehne.

## Toeroetrany
Zavamaniry manintsan-dravina indraindray ny *Koehneria madagascariensis*, izay misy tsimoka tanora be volo izay lasa tsy misy an' izany rehefa mihantitra. Hazobotry izy io. Izy io dia hazobotry any amin' ny hivoka izay misy mandoro tsy tapaka ary tena mahatohitra ny tany maina.

### Ravina
Tsotra ny raviny, mifanohitra na mifanakaiky be, miendrika lela lefona na somary mibikan' atody, mirefy 2–14 sm eo ho eo ny lavany ary 1–4 sm ny sakany. Feno ny sisiny, lava sy maranitra ny tendrony ary boribory na miendrika sary fo ny fotony. Mety hisy volovolo fohy nefa matevia be ahitana teboteboka misy fihary ny faritra ambany, fa ny ambony kosa dia matetika tsy misy volovolo.

### Vony
Matetika mamorona vondrombony amin' ny fomba tery eo am-pototry ny ravina ny voniny tena mareva-doko, mena na jaky (miisa hatramin' ny 16) ary tena manintona ny bibikely mpamindra vovobony. Mamorona fantsona miendrika varingarina ny vondron-dravimbony, miloko mena na volomboasary-mena, eo amin' ny 9-15 mm ny lavany, misy ravimbony fohy (2-3 mm). Tery, miendrika lela lefona ny felambony enina, ary lava maranitra ny tendrony (3-4,5 mm), ary matetika mitovy halava amin' ny ravimbony. Misy lahimbony 12, eo ambonin' ny fototry ny fihary atodinaina ary mipoitra mivoaka ety ivelany. Ambony sy matetika misy efitra roa ny fihary atodinaina.

### Voa
Kapsiola salavalava ny voany (6-10 mm ny halavany), matetika voahodidin' ny vondron-dravimbony na mandrovitra ny vondron-dravimbony amin' ny ampahany. Kely, telozoro, volontany na mena ny vihim-boa, eo amin' ny 1-1,5 mm ny halavany.

## Fampiasaina azy
Ny voniny sy ny ravin' io karazana io dia manan-karena amin' ny akora handatra, fa ny hodiny kosa dia misy dity. Izy io koa dia misy antôsianôla, flavôna, ary tambatra fenôlika azo levona amin' ny asetata etila, izay heverina ho singa miasa amin' ny fiasany ara-panafody. Ho fanampin' ny fampiasana azy amin' ny fitsaboana, ny fomban-drazana sasany dia manondro toetra manokana ho an' ity hazobotry ity, toy ny fisarihana ny saka. Ampiasaina amin' ny fandokoana nt voniny sy ny raviny mba hahazoana loko mena, mitovy amin' ny vokarin' ny didika na mina (*[[Lawsonia inermis]]* na *Lawsonia alba* teo aloha). Mampiantrano bibin-dandy antsoina hoe landibe (*[[Borocera madagascariensis]]*) koa izy ireo.

## Jereo koa

* Pisopiso
* Pisopisonala